Predkladacia správa

	Ministerstvo zdravotníctva SR predkladá na rokovanie vlády SR návrh skupiny poslancov Národnej rady SR na vydanie zákona, ktorým sa mení a dopĺňa zákon SNR č. 73/1986 Zb. o umelom prerušení tehotenstva v znení zákona SNR č. 419/1991 Zb. 

	Predložený návrh slúži na odstránenie nedostatku v právnej úprave umelého prerušenia tehotenstva. Do zákona sa vkladá úprava, ktorá v platnom  právnom  poriadku je ustanovená vyhláškou ministerstva, teda všeobecne  záväzným právnym predpisom, ktorý v spojení s čl. 13 ods. 2 a čl. 123 Ústavy SR nemá dostatočný stupeň právnej sily. Zároveň sa zvyšuje právna istota, že umelé prerušenie tehotenstva vo vývine plodu presahujúcom 12 týždňov sa vykoná iba z genetických dôvodov, lebo vykonaniu umelého prerušenia tehotenstva v čase 13 až 24 týždňov veku plodu bude musieť predchádzať odborné medicínske rozhodnutie lekárskeho konzília o tom, že genetické dôvody existujú.

	Umelé prerušenie tehotenstva z genetických dôvodov predstavuje mimoriadne závažnú príčinu, ktorá s prihliadnutím na zložitosť diagnostikovania opodstatňuje skončenie tehotenstva aj v tom štádiu vývinu plodu, v ktorom z akéhokoľvek iného dôvodu skončenie tehotenstva v dôsledku vonkajšieho zásahu do organizmu matky neprichádza do úvahy.